projecte-aina/catalan_government_crawling huggingface dataset:
El finançament s'emmarca dins d'una operació en la qual han participat altres entitats financeres i bancs i que servirà per adquirir 42 trens per les línies L1 i L3 del metro de Barcelona.
L'objectiu és reduir l'impacte mediambiental i augmentar l'ús d'energies alternatives més sostenibles.
Barcelona, 7 d'octubre del 2019.
L'ICF ha participat en el finançament de la renovació parcial de la flota del metro de TMB amb un préstec de 50 milions d'euros.
Aquest finançament permetrà a l'empresa catalana adquirir un total de 42 trens que substituiran alguns dels que actualment circulen per les línies L1 i L3 del metro de Barcelona.
La renovació de la flota del metro afectarà aquells combois més antics de la xarxa amb una vida d'entre 32 i 35 anys.
En aquest sentit, un dels objectius principals de la renovació és potenciar l'ús del transport públic, reduir l'impacte mediambiental i apostar per energies alternatives més sostenibles, com l'elèctrica.
El finançament de l'ICF s'emmarca dins d'una operació en què han participat altres entitats com el Banc Europeu d'Inversions (BEI) o l'Instituto de Crédito Oficial (ICO), així com altres bancs privats.
En total, l'empresa gestora del transport públic de l'àrea metropolitana ha obtingut 268 M€ per dur a terme aquesta inversió.
Segons ha explicat el conseller delegat de l'entitat, Josep-Ramón Sanromà, " des de l'ICF impulsem aquest tipus d'iniciatives conscients que són cabdals per assolir els 17 objectius de desenvolupament sostenible (ODS) fixats per les Nacions Unides, així com els compromisos acordats pel Govern de la Generalitat en el Pla nacional per a la implementació de l'Agenda 2030 a Catalunya ",.
Sanromà ha afegit que " el compromís de l'ICF per fomentar inversions sostenibles que generin un impacte positiu per l'economia i la societat és quelcom intrínsec al nostre ADN ".
Amb aquest objectiu, l'ICF va posar en marxa l'any 2018 la línia de préstecs ICF Ecoverda per inversions sostenibles i respectuoses amb el medi ambient.
En concret, mitjançant aquests crèdits s'impulsen projectes d'economia verda, economia circular i/o amb impacte energètic positiu, com el de TMB.
Té com a missió principal promoure el finançament del teixit empresarial i dels projectes socials i mediamentals a Catalunya per contribuir al creixement, la innovació i la sostenibilitat de l'economia catalana.
L'ICF actua com a complement del sector privat, oferint una àmplia gamma de solucions de finançament centrades en préstecs, garanties i inversió en capital risc.
Una quinzena d'empresaris de Lleida han participat en aquesta jornada per compartir projectes i reptes de futur, així com analitzar les diferents solucions de finançament que l'ICF posa al seu abast per impulsar el seu negoci.
Durant el primer semestre de 2019, l'ICF ha finançat 16 empreses per un import de gairebé 13 milions d'euros (+183% respecte el mateix període de 2018).
Lleida, 19 de setembre del 2019.
L'ICF ha celebrat avui a Lleida la primera edició del cicle "Trobada amb talent empresarial" amb l'objectiu de compartir amb els principals empresaris de la província els projectes i reptes de les seves companyies, així com les diferents solucions de finançament que l'entitat posa a la seva disposició per impulsar el seu negoci.
En total, han participat una quinzena de directius de Lleida de diferents sectors d'activitat.
Durant la sessió, l'ICF ha assessorat a les companyies i els ha explicat com pot acompanyar-los en les diferents etapes del seu negoci a través de les diferents solucions de finançament que posa a disposició del teixit econòmic.
En aquest sentit, l'entitat ha destacat el seu rol com a actor complementari i alternatiu al sector financer privat.
El delegat comercial de l'ICF a Lleida, Vicenç Bascuñana, ha explicat que "amb aquesta trobada l'ICF pretén apropar-se encara més a les empreses locomotores del territori, escoltant les seves iniciatives i reptes amb l'objectiu de trobar conjuntament la solució de finançament que millor s'adapti a les seves necessitats".
Durant la sessió, l'ICF ha donat a conèixer les xifres d'activitat a Lleida durant el primer semestre de 2019.
En concret, l'entitat ha finançat 16 empreses per un import total de 12,7 milions d'euros, augmentant en un 183% l'import finançat en el mateix període de l'any anterior.
Pel que fa als sectors, les indústries manufactureres concentren el gruix més important d'operacions (53%), seguides de les indústries agroalimentàries i del primer sector (24%) i el comerç, turisme i transport (18%).
En concret, la majoria dels projectes finançats eren bé per necessitats de circulant o bé per inversió en compra de maquinària i/o instal·lacions.
L'any 2018 les operacions formalitzades a Lleida van representar el 9% del total dels projectes finançats per l'ICF.
En concret, es van impulsar 47 projectes empresarials per un import global de 22 milions d'euros.
Es tracta de la primera operació del nou fons de capital risc ICF Venture Tech II, que es va constituir al juny amb una capacitat inversora de 20M€.
L'empresa basa la seva activitat en la tecnologia de cultiu de cèl·lules mare vegetals per desenvolupar, produir i comercialitzar principis actius vegetals d'alt valor afegit per a usos cosmètics i farmacèutics.
Barcelona, 9 de setembre del 2019.
El fons de capital risc ICF Venture Tech II ha invertit 0,5 milions d'euros a l'empresa catalana Vytrus Biotech.
La companyia biotecnològica, fundada el 2009 com a spin-off de la Facultat de Farmàcia de la Universitat de Barcelona, basa la seva activitat en la tecnologia de cultiu de cèl·lules mare vegetals per desenvolupar, produir i comercialitzar principis actius vegetals d'alt valor afegit per a usos cosmètics i farmacèutics.
La inversió de l'ICF, la primera realitzada amb el nou fons de capital risc de l'entitat, servirà per potenciar el creixement de Vytrus.
Aquesta inversió és la segona que l'ICF signa amb Vytrus: el març del 2018 va formalitzar un préstec participatiu de 200.000 euros a través d'IFEM.
La inversió de l'ICF forma part d'una ronda de finançament d'1,5 milions d'euros per assegurar que el creixement de Vytrus permetre-li afrontar amb garanties el seu debut en un Mercat Alternatiu Borsari europeu a partir de 2020.
El 70% del milió restant s'ha obtingut a través de diferents inversors institucionals i minoritaris i l'altre 30% es tancarà en les pròximes setmanes a través de la plataforma de crowdfunding Sociosinversores.com
Vytrus Biotech, amb seu a Terrassa, aplica la tecnologia del cultiu de cèl·lules mare vegetals als sectors cosmètic i sanitari.
Desenvolupa i produeix ingredients actius totalment naturals, molt sostenibles i d'una alta eficàcia, que serveixen per aplicar en pells sensibles o per combatre malalties com la caiguda del cabell o l'acne.
Els últims anys els productes de Vytrus han guanyat 5 premis internacionals de primer nivell.
Actualment, compta amb un dossier de productes molt diversificat que comercialitza en 20 països d'arreu del món a través de distribuïdors rellevants del sector.
Des de la seva creació l'any 2009, Vytrus ha anat consolidant el seu creixement fins a arribar a una facturació de 887.000€, un 38% més que l'any 2017.
ICF Venture Tech II FCRE és un fons de capital risc de 20 M€ gestionat per ICF Capital que està dirigit a companyies de tecnologia i/o innovació amb un elevat potencial de creixement i revalorització en fases early avançat i sèries A. Les inversions es realitzen tant en capital com amb instruments de deute, deute convertible o capital, preferiblement en coinversió.
Els imports per operació es situen entre 500.000€ i 2M€.
L'ICF contracta serveis, obres i/o subministraments mitjançant licitacions públiques (segons la Llei 9/2017, de 8 de novembre, de contractes del sector públic ).
Per accedir a la informació publicada de les licitacions vigents de l'ICF i d' IFEM has de consultar el perfil de:
Per accedir a la informació sobre les licitacions, pots consultar:
Instrucció de contractació ICF Capital
Instrucció de contractació IFEM
Un dels principals actius de l'ICF són els professionals que en formen part, motor indispensable per assolir la missió de l'entitat, que cerca impulsar el creixement sostenible de l'economia catalana a través de l'activitat en préstecs, avals i capital risc.
Darrere la seva tasca sempre prevalen els valors que formen part de l'essència de l'ICF: la professionalitat, l'honestedat, el compromís i la proximitat amb què duen a terme la seva activitat.
La gestió de les persones és un punt clau dins el Pla Estratègic 2021 i, coherent amb els seus principis, l'ICF vetlla per potenciar el desenvolupament del talent i les carreres professionals dins l'entitat mitjançant la formació continuada.
Una de les màximes prioritats en l'estratègia de l'ICF és potenciar i promocionar el talent intern.
En aquest sentit, l'entitat impulsa el desenvolupament del seu equip de professionals a través d'un ampli ventall de programes formatius tant interns com externs.
Al mateix temps, disposa d'una política que preveu diverses modalitats de finançament per accedir a formació o desenvolupament personal i professional: formació finançada íntegrament per l'empresa, formació cofinançada amb el treballador o la treballadora i formació finançada únicament per aquests, que, en aquest cas, es pot vehicular a través del pla de compensació flexible que tenen a la seva disposició els professionals de l'entitat en el marc de l'àmbit retributiu.
El 2019, i continuant amb la tendència d'altres anys, la formació en idiomes es reafirma com una de les més demandades.
S'hi afegeix la que s'orienta a potenciar les certificacions professionals, així com la relacionada amb innovació i transformació digital.
Si vols formar part de l'equip de l'ICF envia'ns el teu CV a [EMAIL]
Si ets estudiant universitari, de postgrau o de màster i estàs interessat/da en tenir una primera experiència professional que tingui relació amb el sector bancari, també pots enviar-nos el teu CV a [EMAIL].
L'ICF té convenis de col·laboració amb diverses universitats i escoles de negoci.
Mitjançant les pràctiques professionals a l'ICF podràs posar en pràctica els coneixements adquirits durant els teus estudis i conèixer més de prop el món laboral.
El Grup ICF participa en programes europeus de desenvolupament empresarial per tal de facilitar el finançament a les empreses amb seu operativa a Catalunya.
IFEM, ha gestionat recursos destinats a la implementació de la iniciativa JEREMIE del Fons Europeu de Desenvolupament Regional (FEDER) a Catalunya en el marc del Programa Operatiu 2007-2013.
Actualment, dins del Programa Operatiu FEDER 2014-2020, l'ICF i la Unió Europea posen a disposició de les empreses una línia de préstecs amb condicions preferents per a circulant i/o inversió, sota el nom comercial d' ICF Eurocrèdit, amb l'objectiu d'invertir en creixement i ocupació.
L'Institut Català de Finances (ICF) és l'entitat financera pública, propietat de la Generalitat de Catalunya, fundada l'any 1985.
La missió de l'ICF és impulsar i facilitar l'accés al finançament al teixit econòmic de Catalunya, per tal de contribuir al creixement de l'economia catalana, actuant com a complement del sector financer privat.
L'Entitat ofereix a les empreses diversos productes i serveis vinculats al finançament de les empreses i entitats mitjançant préstecs, avals i inversió en capital risc.
L'ICF és membre de l' European Association of Public Banks (EAPB), que agrupa bona part dels bancs i entitats financeres públiques que operen arreu d'Europa.
El Grup ICF desenvolupa la seva activitat a través d'una entitat matriu, dues societats filials ( IFEM i ICF Capital ) i una de participada ( AVALIS ).
L'ICF gestiona a través d' IFEM el suport a la creació i el desenvolupament d'empreses innovadores de nova creació (start-up) mitjançant la inversió en Fons de capital llavor i la coinversió amb inversors privats a través de préstecs participatius.
ICF Capital, societat gestora d'entitats d'inversió col·lectiva de tipus tancat, autoritzada per la Comissió Nacional del Mercat de Valors (CNMV), gestiona, impulsa i assessora fons o societats de capital risc, públiques i/o privades, que aportin capital a empreses catalanes.
Actualment, ICF Capital gestiona directament 3 entitats de capital risc: ICF Capital Expansió II, ICF Venture Tech II i BCN Emprèn.
AVALIS de Catalunya SGR és una societat de garantia recíproca de capital mixt (públic-privat), supervisada pel Banc d'Espanya.
Facilita al teixit empresarial avals financers per a inversions i/o circulant davant d'entitats financeres, avals tècnics davant d'organismes públics per licitar o executar contractes, i avals econòmics per a clients, proveïdors i creditors per garantir obligacions i pagaments davant de tercers.
L'ICF i AVALIS treballen conjuntament en la concessió d'avals i crèdits a les empreses.
És el màxim òrgan col·legiat de govern de l'ICF (Consell d'Administració).
Està integrada pel president o presidenta, el conseller delegat o consellera delegada i un nombre de vocals entre 5 i 10.
El nombre de vocals independents és majoritari d'acord amb la normativa de les institucions de crèdit públic.
És l'òrgan competent per aprovar i modificar operacions de crèdit, així com prendre decisions d'inversió en l'àmbit del capital risc i les participacions financeres, per delegació de la Junta de Govern.
S'encarrega de la planificació i el seguiment de l'auditoria tant interna com externa; del control global del risc; i del compliment normatiu, el control intern i la prevenció de blanqueig de capitals.
Té competències per analitzar, validar i fer propostes a la Junta de Govern sobre aspectes relatius a nomenaments i remuneracions dels membres d'òrgans de govern de l'entitat i del personal clau.
Inversions creditícies i risc - Anna Àlvarez Santiago, directora general
Seguiment i gestió de risc - Màxim Mata Batlle, director
Productes i polítiques de risc - Núria Trepat Castillo, directora
Tresoreria i mercat de capitals - Xavier Auguets Pratsobrerroca, director
Capital Expansió - Adrià Torrelles Burgués, director
Avalis de Catalunya, SGR - Josep Lores Garcia, conseller delegat
L'ICF va ser creat per la Llei 2/1985, amb un ampli consens de totes les forces polítiques amb representació al Parlament de Catalunya.
Els primers anys de l'entitat, coincidint amb una fase molt dinàmica de l'economia catalana, corren paral•lels al desenvolupament competencial de la Generalitat de Catalunya.
Així, les seves activitats han estat estretament vinculades a les polítiques sectorials dels diferents governs autonòmics i a la incidència sobre les empreses dels diversos cicles econòmics.
Al llarg d'aquests trenta anys s'han esdevingut canvis en la seva configuració per adaptar-ne l'estructura i l'organització a les necessitats de finançament del teixit productiu, de manera complementària amb el sector financer privat; de primer, només inversions en actius fixos a llarg termini i, progressivament, vers a un ampli ventall de necessitats, com ara circulant, internacionalització, innovació, capitalització, etc.
Coincidint amb el 30è aniversari (1985 – 2015), l'entitat va adaptar i homologar el seu estatus jurídic i operatiu, d'acord amb els requeriments dels reguladors, per poder desenvolupar la seva activitat en el marc de la Unió Bancària Europea.
Som una entitat financera pública, fundada l'any 1985, propietat de la Generalitat de Catalunya.
La nostra missió és impulsar i facilitar l'accés al finançament al teixit empresarial de Catalunya, per tal de contribuir al creixement de l'economia catalana, actuant com a complement del sector financer privat.
Financem a les empreses i els emprenedors catalans.
Els acompanyem en el seu desenvolupament i creixement, generant valor que repercuteix a tota la societat.
Som una entitat oberta, propera, orgullosa de donar suport a les empreses mitjançant solucions flexibles, realistes, modernes i adaptades a les seves necessitats, amb solidesa i fiabilitat.
L'ICF és una entitat amb personalitat jurídica pròpia, sotmesa a l'ordenament jurídic privat.
L'entitat disposa de patrimoni i tresoreria propis que li permeten dur a terme la seva activitat.
L'ICF actua seguint els principis d'estabilitat financera, gestió i control del risc, d'acord amb la normativa i els requeriments fixats pels reguladors a nivell estatal i europeu per a les entitats de crèdit.
La governança interna, l'estructura, els procediments i l'operativa de l'entitat segueixen els criteris fixats per la normativa bancària europea ( Directiva 2013/36/EU, Reglament 575/2013, Basilea III ) i estatal ( Llei 10/2014 de 26 de juny d'ordenació, supervisió i solvència d'entitats de crèdit ).
Pot consultar tota la informació relativa als Òrgans de govern aquí.
L'ICF publica cada any l'informe anual amb els principals indicadors, magnituds financeres i informació corporativa i econòmica de l'entitat.
Pot accedir a l' Informe anual 2019 (versió pdf) o l' Informe Anual 2019 (versió web).
Pot consultar la presentació corporativa de l'ICF aquí.
Pot contribuir la digitalització del sector financer a la recuperació econòmica?
La pandèmia ha provocat un fort impacte negatiu en l'economia a causa del fre massiu de l'activitat i molts observadors coincideixen que la situació podria perllongar-se en el temps.
A partir d'aquí, la recuperació dependrà de moltes variables.
Algunes, com les relacionades amb la resposta científica i mèdica a la COVID-19 són d'evolució incerta.
D'altres, com la iniciativa i les accions dels diferents agents i sectors econòmics, potser són més previsibles.
El pròxim dijous, 8 d'octubre, de 17:00h a 18:00h, el conseller delegat de l'ICF, Josep-Ramón Sanromà, participarà en la sessió organitzada per CHANGE2GROW titulada "Pot contribuir la digitalització del sector financer a la recuperació econòmica?", la qual es centrarà en com la transformació digital del sector financer pot contribuir a accelerar la revitalització de l'activitat econòmica i fins a quin punt les eines TIC més sofisticades poden ser capaces d'evitar la recessió i estimular un nou creixement.
La sessió també comptarà amb la participació de:
L'accés a l'streaming s'activarà 15 minuts abans de l'inici de la sessió.
Per formalitzar la vostra inscripció a l'acte, feu clic aquí.
El conjunt d'aquestes mesures permetrà aportar finançament per un màxim de 1.000M€ per tal d'enfortir el teixit empresarial de Catalunya, tal com ja es va anunciar el passat 12 de març
Barcelona, 7 d'abril de 2020.- El Govern de la Generalitat ha aprovat avui que l 'Institut Català de Finances (ICF) pugui atorgar directament finançament a autònoms i empreses que s'hagin vist afectats per la crisi sanitària de la COVID-1 9 i tinguin necessitats de liquiditat derivades de l'emergència actual.
L'objectiu d'aquests préstecs és donar suport al teixit econòmic català i prioritzar el manteniment de llocs de treball oferint solucions financeres que complementin l'oferta d'altres institucions i entitats.
Aquesta línia de finançament "ICF COVID-19", dotada amb 700M€, permetrà que autònoms i empreses puguin sol·licitar préstecs a l'ICF per imports de fins a un màxim de 2,5 milions d'euros.
El Departament de la Vicepresidència i d'Economia i d'Hisenda assumirà el 80% del risc viu dels préstecs.
Pel que fa al termini, els autònoms i pimes podran retornar el crèdit a un màxim de 5 anys, amb possibilitat de carència de fins a 1 any.
Per la resta d'empreses, el termini màxim serà de 4 anys, amb fins a un any de carència inclòs.
Per últim, l'acord també autoritza la possibilitat que l'ICF avali els préstecs atorgats per entitats financeres directament relacionats amb la COVID-19.
En aquest cas, l'aval emès per l'ICF davant les entitats financeres serà com a màxim del 80% del principal i amb un màxim de 5 milions d'euros per empresa.
La Generalitat també ha aprovat avui un nou conveni de col·laboració amb Avalis de Catalunya per impulsar l'accés al finançament amb aval.
En aquest sentit, Avalis de Catalunya avalarà el 100% dels préstecs de la línia ICF-Avalis liquiditat COVID-19, que es formalitzin a través d'entitats financeres i de l'ICF, amb l'objectiu de cobrir les necessitats de circulant d'autònoms i pimes i assegurar el manteniment de llocs de treball.
En total, Avalis posarà a disposició del teixit empresarial 300M€.
En aquest cas, el Departament de la Vicepresidència i d'Economia i d'Hisenda dotarà amb 30 milions d'euros el fons de provisions tècniques d'Avalis per tal d'enfortir la solvència de la societat.
El conjunt d'aquestes mesures permetrà aportar finançament per un màxim de 1.000M € per tal d'enfortir el teixit empresarial de Catalunya, tal com ja es va anunciar el passat 12 de març.
Els dos acords aprovats avui anul·len el que va es va aprovar el passat 24 de març de 2020 en que es regulava la col·laboració entre el Departament de la Vicepresidència i d'Economia i d'Hisenda amb Avalis de Catalunya i l'Institut Català de Finances, pel qual es regulava el fons associat al finançament ICF-Avalis Liquiditat.
Les persones que van participar entre els anys 2004 i 2009 en processos d'acreditació de l'experiència professional, si no han obtingut el cicle formatiu complet, poden actualitzar les unitats de competència acreditades
En aquells processos, els aspirants van acreditar unitats de competència dels títols de formació professional LOGSE.
L'aprovació d'una nova la llei d'educació, de LOGSE a LOE, ha fet que la majoria dels cicles hagin estat substituïts i que les unitats de competència també hagin canviat.
D'acord amb la RESOLUCIÓ ENS/2394/2014, de 15 d'octubre (DOGC 6739 de 30 d'octubre), d'actualització de les unitats de competència acreditades en el període transitori establert pel Reial decret 942/2003, de 18 de juliol, a les unitats de competència corresponents a les titulacions que desenvolupen la Llei Orgànica 2/2006, de 3 de maig, d'Educació, es poden reconèixer les unitats de competència equivalents a les acreditades.
En cas que el cicle no hagi estat substituït encara, la resolució preveu que quan es publiqui se n'establirà la correspondència.
Per poder fer-ne l'enregistrament i la certificació corresponent, cal que l'Institut Català de les Qualificacions Professionals disposi de les dades personals actualitzades i completes.
Per fer-ho cal accedir a l'enllaç, seguir les instruccions per actualitzar les dades i fer arribar la declaració jurada corresponent signada per correu postal a:
Institut Català de les Qualificacions Professionals
A/A Actualització Unitats de competència
En cas tenir-hi interès, és convenient que les persones facin la sol·licitud abans del 30 d'abril de 2016.
Un cop s'hagin actualitzat les dades, l'Institut Català de les Qualificacions Professionals estarà en disposició d'emetre el certificat i enviar-lo a l'adreça facilitada per la persona.
Aquestes unitats de competència acreditades es poden utilitzar per a l'obtenció de certificacions parcials acumulables i certificats de professionalitat, emesos pel Servei Públic d'Ocupació de Catalunya, i també per a la convalidació de mòduls professionals dels títols de formació professional inicial, del Departament d'Ensenyament.